**སྤྱི་ཚེས་༩-༣-༢༠༢༠དང༡༠-༣-༢༠༢༠ལུ་དར་དཀར་རྫོང་ཁག་གིརྫོང་ཁག་ཚོགས་འདུ་ཐེངས་༧པ་ཚོགས་ཡོད་པའི་གྲོས་ཆོད།**

**༡༽འགོ་བཙུགས་རྟེན་འབྲེལ་གྱི་མཛད་རིམ།**

རྫོང་ཁག་ཚོགས་འདུ་ཐེངས་༧པ་འདི་གཟའ་སྐར་ཕུན་སུམ་ཚོགས་པའི་ཉིནམ་དང་བསྟུན་རང་ལུགས་གནམ་ལོ་ལྕགས་ཕོ་བྱི་ལོ་རང་ཟླ༡པའི་ཚེས་༡༥ དང་ ༡༦ ལུའམ་སྤྱི་ལོ་༢༠༢༠ཟླ་༣པའི་སྤྱི་ཚེས་༩དང་༡༠ལུ་སྔར་སྲོལ་བཟང་པོའི་ལམ་ལུགས་ཐོག་བཞུགས་གྲལ་ཕུན་སུམ་ཚོགས་པའི་མཛད་རིམ་དང་བཅས་འགོ་བཙུགས་གནང་ཡོད།
**༢༽ཁྲི་འཛིན་གྱི་འགོ་འབྱེད་གསུང་བཤད།**

ཁྲི་འཛིན་གྱིས་ད་རེས་རྫོང་ཁག་ཚོགས་འདུ་ཐེངས་༧པ་འཚོགས་གནང་མི་དང་འཁྲིལ་དེ་ནང་བྱོན་གནང་མི་སྐུ་མགྲོན་ལྟ་རྟོག་པ་དྲགོས་རྫོང་བདག་མཆོག་གི་གཙོས་པའི་ ལྷ་མོའི་རརྫིང་ཁའི་དྲགོས་དྲུང་པ་ དྲགོས་རྫོ་ང་རབ་ ཁྲིམས་སྲུང་གི་བཀོད་ཁྱབ་འགོ་དཔོན་ ལས་ཁུངས་ཁག་གི་འགོ་དཔོན་ཡོངས་དེ་ལས་འཐུས་མི་ཡོངས་ལུ་བྱོན་པ་ལེགས་སོ་ཞུཝ་བཞིན་ད་རེས་ཀྱི་ཞལ་འཛོམས་ཚོགས་དགོ་པའི་དམིགས་ཡུལ་གཙོ་བོ་རང་འཆར་ལོ་༢༠༢༠-༢༠༢༡ གི་རྫོང་ཁག་དངུལ་འབྲེལ་ཚོགས་ཆུང་གི་ལས་སྣ་བརྩམས་གནང་མི་གུ་གནང་བ་གྲོལ་ནི་དང་ རྒྱལ་ཡོངས་ཚོགས་འདུ་དང་ཚོགས་སྡེ་ནང་གྲོས་གཞི་ཕུལ་དོན་དང་གཞན་ཁག་ཆེ་བའི་གསུང་གྲོས་ཚུ་གུ་གནང་ནི་ཨིན་ཟེར་གསུངས་གནང་ཡི་འཐུས་མི་ཚུ་གི་བསམ་འཆར་ཚུ་ལེགས་ཤོམ་སྦེ་བཀོད་དེ་གྲོས་ཆོད་ཚུ་ལེགས་ཤོམ་སྦེ་བཏོན་ཚུགས་འོང་མནོ་བའི་རེ་བ་དང་སྨོན་ལམ་ཡོད་ཟེར་གསུངས་ཏེ་གསུང་གྲོས་འགོ་བཙུགས་གནང་ཡི།

|  |  |  |
| --- | --- | --- |
| ༡༽ | ཚོགས་ཐེངས་༦པའི་བསྐྱར་ཞིབ། | ༡༽ སྒྲིག་ཁྲིམས་ཚོགས་ཆུང་བཟོ་དགོ་པའི་སྐོར་གསུང་གྲོས་གནང་བའི་སྐབས་ བཙན་མདའ་སྒང་རྒཔོ་ ཁྲི་འཛིན་ཐོག་ལ་ འཐུས་མི་ སྒོ་ཞིང་རྒཔོ། བཀྲིས་སྡིང་དམངས་མི་ རྡོ་རོ་ན་དམངས་མི་ བརྩེ་བཟང་དམང་མི་བཅས་ཀྱི་འབད་ནི་ཨིན་པའི་གྲོས་འཆམ་བྱུང་ཡོད། ༢༽ ས་སྣུམ་བཀྲམ་སྤེལ་གྱི་སྐོར་ལས་ དཔལ་འབྱོར་གོང་འཕེལ་འགོ་དཔོན་གྱི་ཁ་ཐུག་ལས་འབྲུག་ཚོང་འབྲེལ་ལས་འཛིན་གྱི་འབད་ནི་ཨིན་པའི་ཡི་གུ་ལྷོད་ཡོདཔ་དང་ རྫོང་ཁག་བདག་སྐྱོང་གི་ཁ་ཐུག་ལས་ངོས་ལེན་འབད་དེ་ ས་སྒོ་ཚུ་ངོས་འཛིན་འབད་ཡོདཔ་དང་ ལས་སྣ་དེ་འཕྲལ་མགྱོགས་འགོ་བཙུགས་ནི་ཨིན་པའི་སྙན་ཞུ་ཕུལ་ཡོདཔ་ལས་ དེ་ལུ་འཐུས་མི་ཡོངས་ཀྱི་འཐུསཔ་སྦེ་གྲོས་འཆམ་བྱུང་ཡི། |
| ༢༽ | འཆར་ལོ་༢༠༢༠-༢༠༢༡ གི་གནང་བ་གྲོལ་ནི།  | རྫོང་ཁག་དངུལ་རྩིས་ཚོགས་ཆུང་གིས་བརྩམས་ཡོད་མི་ ལས་སྣའི་མ་དངུལ་ཚུ་ དངུལ་རྩིས་འགོ་དཔོན་དང་འཆར་གཞི་འགོ་དཔོན་གྱིས་ཁ་ཐུག་ལས་ བདེན་སྦྱོར་དང་དངོས་སྦྱོརའབད་དེ་་ གནང་བ་གྲོལ་ནིའི་དོན་ལུ་ཚོགས་དམང་ལུ་གསལ་ཞུ་ཕུལ་ཏེ་ གསར་སྒྲུབ་ཀྱི་ལས་སྣའི་ མ་དངུལ་ཡོངས་བསྡོམས་ ས་ཡ་༢༡༩.༠༣ དང་ རྫོང་ཁག་གི་ཉུང་མཐའི་གཞི་རྟེན་མཁོ་ཆས་(CMI)ཀྱི་མ་དངུལ་ ཡོངས་བསྡོམས་ས་ཡ་༤༩.༦༤ འཐུས་མི་ཡོངས་ཀྱི་གནང་བ་གྲོལ་ཡི།དེ་ལས་ རྒེད་འོག་གི་ཐད་ འཆར་ལོ་༢༠༢༠-༢༠༢༡གི་ལས་སྣའི་འཆར་དངུལ་གནང་སྦྱིན་བརྒྱ་དཔྱ་ལས་ ༢༣ གནང་བ་གྲོལ་ཡོདཔ་དང་ ལས་སྣ་ཚུ་མི་སེར་ལུ་གོ་བརྡ་སྤྲོད་དེ་ རྒེད་འོག་ཚོགས་སྡེ་བརྒྱུད་དེ་ལཱ་ཚུ་འཐུས་ཤོར་མེདཔ་པར་འབད་དགོ་པའི་ གྲོས་འཆམ་བྱུང་ཡི། རྒེད་འོག་གི་ སྤྱིར་བཏང་ཉུང་མཐའི་གཞི་རྟེན་མཁོ་ཆས་མ་དངུལ་གྱི་ཐད་ འཆར་གཞི་འགོ་དཔོན་གྱིས་ འཆར་དངུལ་ཡར་དང་མར་ འགྱོ་ནིའི་ཨིན་པའི་གསལ་ཞུ་དང་ རྒྱལ་ཡོངས་དགའ་སྐྱིད་དཔལ་འཛོམས་ལྷན་ཚོགས་ཀྱི་ཁ་ཐུག་ལས་མ་དངུལ་གཏན་འཁེལ་འགྱོཝ་ད་ རྒེད་འོག་གིཁ་ཐུག་ལས་ལས་སྣ་ཚུ་རྒེད་འོག་ཚོགས་སྡེ་བརྒྱུད་དེ་ གཙོ་རིམ་སྒྲིག་སྟེ་འགོ་བཙུགས་ཚུགསཔ་སྦེ་ བཞག་དགོ་པའི་གྲོས་འཆམ་བྱུང་ཡི། དེ་ལས་ འཆར་དངུལ་གྱི་སྐོར་ལས་གསུངས་གྲོས་གནང་པའི་སྐབས་ ནང་འཁོད་རྩུབ་སྤྱོད་དང་ཕོ་མོ་འདྲ་མཉམ་གྱི་གོ་བརྡའི་ལས་རིམ་ བརྡ་དོན་འཕྲུལ་རིག་གི་སྦྱོང་བརྡར་ དེ་ལས་ འཚོལ་ཞིབ་དང་ཉེན་སྐྱོབ་ཀྱི་སྦྱོང་བརྡར་ཚུ་ འཆར་གཞི་ནང་ཚུད་ཡོདཔ་ལས་ རྫོང་ཁག་དང་ཁྲིམས་སྲུང་སྡེ་ཚན་མཉམ་འབྲེལ་ཐོག འགོ་འདྲེན་འཐབ་ནིིའི་གྲོས་འཆམ་བྱུང་ཡི།ཁྲིམས་སྲུང་སྡེ་ཚན་གྱི་ཁ་ཐུག་ལས་ རྫོང་གི་ཉེན་སྲུང་གི་དོན་ལུ་ cctvབཅོས་ཁ་རྐྱབ་ནི་དང་གློག་མེ་མེད་པའི་སྐབས་ འཕྲུལ་ཆས་འདི་ལག་ལེན་འཐབ་བཏུབ་ནིའི་དོན་ལུ་ འཕྲུལ་ལྟོ་ཚུ་མཁོ་སྒྲུབ་འབད་ནིའི་མ་དངུལ་བཞག་དགོ་པའི་པའི་ཞུ་བ་ཕུལ་བའི་སྐབས་ བརྡ་དོན་འཕྲུལ་རིག་འགོ་དཔོན་གྱི་ འཆར་གཞི་ནང་བཙུགས་ཏེ་ ལཱ་འབད་ནིའི་གྲོས་འཆམ་བྱུང་ཡི།དེ་ལས་ སྤྱང་ཁྱིའི་སྟབས་མ་བདེ་བའི་སྐོར་གསུང་གྲོས་གནང་བའི་སྐབས་འཆར་གཞི་ནང་ཚུད་ཡོདཔ་ལས་ དེ་དང་འཁྲིལ་ལཱ་འབད་ནི་ཨིན་པའི་གྲོས་འཆམ་བྱུང་ཡི། |
| ༣༽  | ཟས་བཅུད་ཀྱི་བྱ་སྤྱོད་བསྒྱུར་བཅོས་འབད་ནིའི་གོ་བ་བརྡ་སྤྲོད་ཀྱི་སྐོར་། FAO | འབྲུག་བཟའ་སྤྱོད་དང་སོ་ནམ་ལས་སྡེ་གི་ཁ་ཐུག་ལས་ ཟས་བཅུད་ཀྱི་བྱ་སྤྱོད་བསྒྱུར་བཅོས་འབད་ནིའི་གོ་བ་བརྡ་སྤྲོད་ཀྱི་གསལ་ཞུ་ཕུལ་ཡི། དེའི་སྐབས་ བཟའ་སྤྱོད་དང་སོ་ནམ་ལས་སྡེའི་ཁ་ཐུག་ལས་ ཟས་བཅུད་ཅན་མ་བཟའ་བ་ཅིན་གནོད་པ་དང་ ཟས་བཅུད་ཅན་དྲགས་པ་ཅིན་གནོད་པའི་སྐོར་དང་ གཟུགས་ཁམས་སྒྲིང་སྒྲིང་བཞག་ཐབས་ཀྱི་སྐོར་དང་བཟའ་ཚང་ནང་རང་སོའི་ཨ་ལོ་ཚུ་ ཟས་བཅུད་མ་ལངས་པའི་དཀའ་ངལ་ཚུ་ཕམ་གྱི་འགན་ཁུར་འབག་དགོཔ་དང་གཙང་སྦྲ་འཕྲོད་བསྟེན་ཁག་ཆེ་བའི་སྐོར་གསལ་ཞུ་ཕུལ་ཡི། ཟས་བཅུད་དང་གཟུགས་ཁམས་ལུ་མ་གནོད་པར་བཞག་ཐབས་ལུ་ ཚོད་བསྲེ་ལྡུམ་རྭ་བཟོ་དགོ་པའི་སྐོར་ལས་དང་ གཟུགས་ལུ་ཕན་ཐོགས་ཅན་གྱི་བཞེས་སྒོ་ཚུའི་སྐོར་ལས་ དུས་ཐུང་གློག་བརྙན་ཡང་སྟོན་གནང་ཡོདཔ་མ་ལས་རྒེད་འོག་འགོ་འཁྲིདཔ་ཚུ་གི་ རང་སོའི་རྒེད་འོག་གི་ ས་གནས་ས་སྒོ་ནང་ མི་སེར་གེ་ར་གི་ ཚོད་བསྲེ་ལྡུམ་རྭ་བཟོ་དགོ་པའི་གོ་བ་བརྡ་སྤྲོད་ཚུ་འབད་དགོ་པའི་གྲོས་འཆམ་བྱུང་ཡི། |
| ༤༽ | སྦ་སྦི་ཐང་ལས་རྫིང་ཅན་ལའི་སོ་ནམ་ཞིང་ལམ་གྱི་སྐོར། | སྦ་སྦི་ཐང་ལས་རྫིང་ཅན་ལའི་སོ་ནམ་ཞིང་ལམ་གྱི་སྐོར་ལས་ གཙང་ཁ་རྒཔོ་དང་ལ་རྒྱབ་རྒཔོ་གཉིས་ཀྱིས་ཁོང་རའི་རྒེད་འོག་གི་མི་སེར་དང་ དེ་ལས་ འབྲུག་རྗེས་སྒང་རྒེད་འོག་གི་མི་སེར་ཚུ་ལུ་ ཕན་ཐོགས་ཡོདཔ་ལས་ རྒེད་འོག་གི་མཐུད་འབྲེལ་ལམ་སྦེ་ བཟོ་གནང་དགོ་པའི་སྐོར་ཞུ་བ་ཕུལ་མི་ལུ་ འཆར་གཞི་འགོ་དཔོན་གྱིས་་ རྒེད་འོག་འདི་ནང་ལམ་གཉིས་འབདཝ་ལས་བརྟེན་ སྟབས་མ་བདེ་བའི་སྐོར་གསལ་ཞུ་འབདཝ་ལས་ འདི་ལུ་ འཐུས་མི་ཡོངས་ཀྱིས་ རྒེད་འོག་བདག་སྐྱོང་གིས་མི་སེར་དང་མཉམ་གྲོས་བསྟུན་འབད་དེ་ ལམ་གཉིས་ལས་གདམ་ཁ་བརྐྱབ་སྟེ་གྲོས་ཆོད་རྫོང་ཁག་འཆར་གཞི་འགོ་དཔོན་ལུ་ཕུལ་ཏེ་ ལཱ་འབད་དགོ་པའི་གྲོས་འཆམ་བྱུང་ཡི། |
| ༥༽ | སུན་ཀོཤ་ལས་དར་དཀར་དཔལ་ལའི་གཞུང་ལམ་གྱི་སྐོར། | སུན་ཀོཤ་ལས་དར་དཀར་དཔལ་ལའི་གཞུང་ལམ་གྱི་སྐོར་ལས་ བཙན་མདའ་སྒང་རྒཔོ་གི་ལམ་རྒྱ་བསྐྱེད་དང་རྩི་ནག་གཏང་ནིའི་ལཱ་འགོ་བཙུགས་གནང་དགོ་པའི་ཞུ་བ་ཕུལ་མི་ལུ་ འཐུས་མི་ཡོངས་ཀྱི་རྒྱབ་སྐྱོར་གནངམ་ལས་ དར་དཀར་དཔལ་ལ་ལམ་སེལ་ལས་ཁུངས་ཀྱི་འགོ་དཔོན་གྱིས་ཁ་ཐུག་ལས་ གཞུང་གིས་ ལས་སྣ་དེ་གི་དོན་ལུ་ ས་ཡ་༡༠༤.༦ རྐྱངམ་ཅིག་ཆ་འཇོག་གནང་ཡོདཔ་ལས་ སུན་ཀོཤ་ལས་དར་དཀར་དཔལ་ལ་ཚུན་ཀི་ལོ་མི་ཀྲར་༤༩རྩི་ནག་གཏང་ནི་དང་ ཉེན་ཚབས་ཆེ་བའི་ལམ་རྒྱ་བསྐྱེད་གཏང་ནི་ལུ་གཙོ་རིམ་སྒྲིག་ཡོདཔ་དང་ཁག་འབགཔ་གསུམ་ལུ་དབྱེ་ཁག་གསུམ་སྦེ་སྤྲོད་ནིའི་དོན་ལུ་ རིན་བསྡུར་ནང་བཙུགས་ཡོད་པའི་སྐོར་གསལ་ཞུ་འབད་ཡི།དེ་ལས་ ལམ་འདིའི་སྐོར་ལས་ འདས་པའི་ཚོགས་ཐེངས་༦ནང་ལུ་གསུང་གྲོས་འབྱུང་སྟེ་ ལམ་རྒྱ་བསྐྱེད་ཀྱི་གྲོས་འཆར་སྤྱི་ཚོགས་ལུ་ཕུལ་མིའི་ལན་ལུ་ ཞབས་ཏོག་ལྷན་ཁག་གི་ཞབས་ཏོག་བློན་པོ་མཆོག་ལས་གནང་བའི་ ཡིག་ཨང་ ཞབས་ལྷན/པི་པི་དྲི-༣༤/༢༠༢༠/༡༣༧༣ སྤྱི་ཚེས་༡༧/༠༡/༢༠༢༠ ཅན་མ་འདི་ཁྲི་འཛིན་གྱིས་ཚོགས་དམང་ལུ་གསལ་ཞུ་འབད་མི་ནང་ འཁོར་ལམ་ལེགས་བཅོས་ཀྱི་དོན་ལུ་ ཉེན་ཚབས་ཆེ་བའི་ཕྲང་ལམ་ཚུ་ རྒྱ་བསྐྱེད་འབད་ནི་དང་ གཏན་འཇགས་ཀྱི་ལཱ་ དེ་ལས་ རྡོ་ཅལ་སྒྲིག་ནི་ཚུ་ཚུད་ཡོདཔ་དང་ དེ་ཚུ་དོན་ལུ་ འཆར་དངུལ་ ས་ཡ་༧༠༠ དེ་ཅིག་དགོ་ནི་ཨིན་པས། འཁོར་ལམ་དེ་གི་དོན་ལུ་ འཆར་གཞི་༡༢པའི་ནང་ མ་དངུལ་ས་ཡ་ ༡༠༠ རྐྱངམ་ཅིག་ ཆ་འཇོག་གྲུབ་ཡོདཔ་དང་ འཆར་གཞི་ཐེངས༢པ་གསུང་གྲོས་གནང་པའི་སྐབས་ སུན་ཀོཤ་དང་དར་དཀར་དཔལ་ལའི་འཁོར་ལམ་ལེགས་བཅོས་ཀྱི་དོན་ལུ་ ལས་འགུལ་གྱི་འོག་ལུ་ མ་དངུལ་ས་ཡ་༡༠༤.༦༢༥ ཆ་འཇོག་གྲུབ་ཡོདཔ་དང་ མ་དངུལ་ལངམ་སྦེ་མེདཔ་ལས་ མ་དངུལ་ཡོད་མི་འདི་གི་ སུན་ཀོཤ་ལས་ དར་དཀར་དཔལ་ལ་དང་དར་དཀར་ན་ཚུན་ ཉེན་ཚབས་ཆེ་བའི་ལམ་ཚུ་ལོག་རྩི་ནག་གཏང་ནི་ཨིན་གྲོས་ཐག་བཅད་ཡོད་པའི་སྐོར་གསལ་ཞུ་ཕུལ་ཡི།དེ་སྦེ་ཨིན་རུང་ འཐུས་མི་ཡོངས་ལས་ གསུང་གྲོས་གནང་པའི་སྐབས་ ཞབས་ཏོག་ལྷན་ཁག་གི་བློན་པོ་མཆོག་ལས་གནང་བའི་ཡིག་ཨང་དང་འཁྲིལ་ སུན་ཀོཤ་ལས་དར་དཀར་དཔལ་ལ་དང་དར་དཀར་ན་ཚུན་ ཉེན་ཚབས་ཆེ་བའི་ལམ་ རྩི་ནག་གཏངནིའི་་གྲོས་ཐག་བཅད་ཡོད་རུང་ དར་དཀར་དཔལ་ལའི་ལམ་སེལ་ལས་ཁུངས་དང་འཁྲིལ་བ་ཅིན་ མ་དངུལ་༡༠༤.༦ འདི་གིས ཀི་ལོ་མི་ཀྲར་ ༤༩ རྐྱངམ་ཅིག་རྩི་ནག་གཏང་ཚུགསཔ་ལས་ ད་རུང་ དར་དཀར་ན་ཚུན་ ཀི་ལོ་མི་ཀྲར་ ༢༠གི་མ་དངུལ་མ་ལངམ་ལས་ དར་དཀར་ན་ཚུན་བཏོན་ཚུགས་པ་ཅིན་ དབུལ་ཕོངས་ཀྱི་དཀའ་ངལ་དང་བལྟ་བཤལ་ལུ་ཡང་ཕན་ཐོགས་ ངེས་ཏིག་ཡོདཔ་ལས་ འཐུས་མི་ཡོངས་ཀྱིས་ ཞབས་ཏོག་ལྷན་ཁག་ལས་ ཀི་ལོ་མི་ཀྲར་༢༠གི་མ་དངུལ་རྒྱབ་སྐྱོར་གནང་དགོ་པའི་གྲོས་འཆར་ ཞབས་ཏོག་ལྷན་ཁག་ལུ་ཕུལ་ནིའི་གྲོས་འཆམ་བྱུང་ཡི། |
| ༦༽ | གློག་མེ་ཚད་སྤེལ་ཨམ་བཙུགས་དགོ་པའི་སྐོར། | གཙང་ཁ་དང་རྡོ་རོ་ན་ལུ་ གེ་ཟ་སྐམ་འཕྲུལ་བཙུགས་ཡོད་རུང་ གློག་མེ་ཚད་སྤེལ་ཨམ་མེདཔ་ལས་ གློག་མེ་ཚད་སྤེལ་ཨམ་བཙུགས་ནིའི་རྒྱབ་སྐྱོར་གནང་དགོ་པའི་ཞུ་བ་ཕུལ་བའི་སྐབས་ འཐུས་མི་ཡོངས་ལས་ གློག་མེ་ལས་འཛིན་དང་ སོ་ནམ་སྡེ་ཚན་གཙང་ཁ་དང་རྡོ་རོ་ན་རྒེད་འོག་ དེ་ལས་བྱ་སྟབས་མ་བདེ་བའི་རྒེད་འོག་ཚུ་ མཉམ་འབྲེལ་འབད་དེ་ ལག་ལེན་འཐབ་ནི་ཨིན་པའི་གྲོས་འཆམ་བྱུང་ཡི། |
| ༧༽ | ཧིན་དུའི་ལྷ་ཁང་གི་དཀོན་གཉེན་གྱི་དངུལ་ཕོགས་སྐོར། | ལྷ་ཁང་གི་དཀོན་གཉེན་གྱི་དངུལ་ཕོགས་སྐོར་ བཙན་མདའ་སྒང་ སྒོ་བཞི་ བཀྲིས་སྡིང་ དེ་ལས་ གེ་སར་གླིང་ཚུ་གི་ ལྷ་ཁང་གི་དཀོན་གཉེར་དང་ཧིན་དུ་ལྷ་ཁང་ཚུ་ལུ་དཀོན་གཉེར་གྱི་ ཕོགས་འཐུས་ཐོབ་བཟོ་གནང་དགོ་པའི་སྐོར་ཞུ་བ་འབད་བའི་སྐབས་ ཐོ་ཚུ་འདས་པའི་ཚོགས་ཐེངས་༦པ་ནང་གྲོས་གཞི་ཐོན་ཡོདཔ་ལས་ སྲོལ་འཛིན་འགོ་དཔོན་གྱིས་ཁ་ཐུག་ལས་ ཐོ་ཚུ་ལས་ཁུངས་ཀྱི་བཀའ་རྒྱ་དང་འཁྲིལ་ཕུལ་ཡོད་པའི་གསལ་ཞུ་ཕུལ་ཡི། དེ་ལུ་ འཐུས་མི་ཡོངས་ལས་ ལྷ་ཁང་དང་ཧིན་དུའི་ལྷ་ཁང་གི་ཕོགས་འཐུས་ཐོབ་ལམ་སྐོར་ལས་ ནང་སྲིད་ལྷན་ཁག་ལུ་ དེ་ལུ་རྒྱབ་སྐྱོར་གནང་དགོ་པའི་ཞུ་བ་ཕུལ་ནི་འབད་གྲོས་འཆམ་བྱུང་ཡི།  |
| ༨༽ | སྨན་ཁང་དང་སྤང་ནའི་ས་ཆའི་སྐོར། | འབྲུག་རྗེས་སྒང་རྒཔོ་གི་ཁ་ཐུག་ལས་ སྤང་ན་སློབ་གྲྭའི་ས་ཆ་འདི་ སྨན་ཁང་སྡེ་རིམ་དང་པའི་དོན་ལུ་ བརྗེ་སོར་འབད་གནང་དགོ་པའི་ ཞུ་བ་འབད་ཡོད་རུང་ ཤེས་རིག་ལྷན་ཁག་གི་ཁ་ཐུག་ལས་ སྤང་ན་སློབ་གྲྭ་ལྟེ་བ་འདི་ རང་འཇག་བཞག་ནིའི་འཆར་གཞི་དང་འཆར་དངུལ་གཏན་འཁེལ་སོང་ཡོདཔལས་ སྨན་ཁང་གི་ལཱ་ཡང་ འགོ་བཙུགས་མ་ཚུགས་པར་ཡོདཔ་དང་ སྤང་ན་སློབ་གྲྭའི་ཨ་ལོ་ཚུ་ཡང་ སྤོ་མ་ཚུགས་པར་ཡོདཔ་ལས་ འཆར་དངུལ་ལོག་འགྱོ་ནིའི་ཉེན་ཁ་ཡོད་པའི་སྐོར་ཞུ་བ་འབད་བའི་སྐབས་ ཤེས་རིག་གཙོ་འཛིན་འགོ་དཔོན་གྱི་ཁ་ཐུག་ལས་ སྤང་ན་སློབ་གྲྭ་འདི་རངའཇག་བཞག་ནིའི་འཆར་གཞི་དང་འཆར་དངུལ་གཏན་འཁེལ་སོང་ཡོད་པའི་སྙན་ཞུ་ཕུལ་ཡོདཔ་དང་ གསོ་བའི་ཁ་ཐུག་ལས་འབད་རུང་ དེ་ལུ་སྟབས་མ་བདེཝ་མེདཔའི་སྐོར་ཞུ་གནང་སྟེ་ཡོདཔ་ལས་ལས་སྣ་འདི་གསོ་བའི་ལྷན་ཁག་དང་ཤེས་རིག་ལྷན་ཁག་གཉིས་གསུང་གྲོས་གནང་དགོཔ་དང་ ཁོང་གི་བཀའ་སློབ་དང་འཁྲིལ་ རྒེད་འོག་དང་རྫོང་ཁག་མཉམ་འབྲེལ་ཐོག་ལཱ་འབད་ནིའི་གྲོས་འཆམ་བྱུང་ཡི། |
| ༩༽ | གློག་མེ་མཐུན་རྐྱེན་ལངམ་སྦེ་བཞག་གནང་དགོ་པའི་སྐོར། | འབྲུག་རྗེས་སྒང་རྒེད་འོག་གི་ཁ་ཐུག་ལས་ ལོ་བསྟར་བཞིན་དུ་ མི་རློབས་དང་འཁྲིལ་ གློག་མེ་མཐུན་རྐྱེན་ ཀཝ་དང་གློག་ཐག་ཚུ་ལངམ་སྦེ་བཞག་གནང་དགོ་པའི་སྐོར་ཞུ་འབད་བའི་སྐབས་ གློག་མེ་ལས་འཛིན་གྱི་ཐུག་ལས་ གློག་མེ་དང་འབྲེལ་བའི་ཀཝ་དང་གཞན་མི་མཐུན་རྐྱེན་ཚུའི་དོན་ལུ་ འཆར་དངུལ་ལྷོད་ཡོདཔ་ལས་ལཱ་འབད་ནིའི་སྒྲ་སྒྲིག་ཡོདཔ་དང་ལཱ་འགོ་བཙུགས་ནི་ཨིན་པའི་སྙན་ཞུ་འབདཝ་ལས་ འདི་ལུ་འཐུས་མི་ཡངོས་ནས་ འཐུསཔ་སྦེ་གྲོས་འཆམ་བྱུང་ཡི།  |
| ༡༠༽ | འབྲུག་འགྲུལ་འཕྲིན་ཚད། | བརྩེ་བཟའ་རྒེད་འོག་གིས་ འགྲུལ་འཕྲིན་གྱི་མཐུད་འབྲེལ་ལེགས་ཤོམ་མེད་པའི་སྐོར་དང་ ཁྲིམས་སྲུང་སྡེ་ཚན་གྱི་ཁ་ཐུག་ལས་ འགྲུལ་འཕྲིན་རིམ་ལུགས་ ༡༡༢ དང་ ༡༡༣ ཚུ་མཐུད་འབྲེལ་ལེགས་ཤོམ་མེདཔ་ལས་ འདི་བཟོ་གནང་དགོ་པའི་ཞུ་བ་འབད་བའི་སྐབས་འབྲུག་འགྲུལ་འཕྲིན་ཚད་ཀྱི་འགོ་དཔོན་ཁ་ཐུག་ལས་ འདི་ཚུ་ལེགས་བཅོས་འབད་ནིའ་དོན་ལུ་ལཱ་ཚུ་འབད་བའི་བསྒང་ཡོད་པའི་གསལ་ཞུ་ཕུལ་ཡི། དེ་ལུ་ འཐུས་མི་ཡོངས་ལས་ འབྲུག་འགྲུལ་འཕྲིན་ཚད་ཀྱི་ཁ་ཐུག་ལས་ འདི་ཚུ་ལེགས་ཤོམ་སྦེ་ཞིབ་དཔྱད་འབད་དེ་ མཐུན་རྐྱེན་ལེགས་ཤོམ་བཟོ་གནང་དགོ་པའི་གྲོས་འཆམ་བྱུང་ཡི། |
| ༡༡༽ | ལྷ་མོའི་རྫིང་ཁའི་སློབ་གྲྭའི་སྐོར། | ཀརྨ་གླིང་རྒཔོ་གིས་ ལྷ་མོའི་རྫིང་ཁ་སློབ་གྲྭ་འདི་ སློབ་རིམ་༡༠ཚུན་ཡོདཔ་ལས་ སློབ་གྲྭ་འདི་སློབ་རིམ་༡༢ཚུན་ཡར་སེང་གནང་པ་ཅིན་ ལྷ་མོའི་རྫིང་ཁ་རྒེད་འོག་༣ལུ་ཕན་ཐོགས་ནི་ཨིནམ་དང་ ས་སྒོ་ཡང་བདེ་ཏོག་ཏོ་ ཨེ་ཀར་༨ དེམ་ཅིག་ཡོདཔ་ལས་ ཡར་སེང་གནང་དགོ་པའི་ཞུ་བ་འབད་བའི་སྐབས་ ཤེས་རིག་གཙོ་འཛིན་འགོ་དཔོན་གྱི་ཁ་ཐུག་ལས་ འཆར་གཞི་གྱི་གཙོ་རིམ་དང་འཁྲིལ་འབད་བའི་སྐབས་ འཆར་གཞི་༡༢པའི་ནང་མ་ཚུདཔ་ལས་ཉམས་བཅོས་འབད་ནི་གི་མ་དངུལ་རྐྱངམ་ཅིག་མ་གཏོགས་མ་དངུལ་མེད་པའི་སྐོར་ཞུ་མི་ལུ་ འཐུས་མི་ཡོངས་ལས་ འཆར་གཞི་༡༣པའི་གཙོ་རིམ་ནང་ བཙུགས་དགོ་པའི་གྲོས་འཆམ་བྱུང་འི།  |
| ༡༢༽ | དར་དཀར་དཔལ་ལའི་བཱསི་གི་འཐོན་འཛུལ་ས་སཁོངས་ཀྱི་སྐོར། | འཐུས་མི་ཡོངས་ལས་ དར་དཀར་དཔལ་ལ་ལུ་ མི་རློབས་ཡར་སེང་དང་གོང་འཕེལ་གྱི་འགྱུར་བ་དང་འཁྲིལ་ བཱསི་དང་སྣུམ་འཁོར་འཐོན་འཛུལ་གྱི་ས་སྒོ་མེདཔ་ལས་ ས་སྒོ་དགོ་པའི་སྐོར་ཞུ་བ་ཕུལ་མི་ལུ་ ལམ་འགྲུལ་ཉེན་སྲུང་དང་སྐྱེལ་འདྲེན་དབང་འཛིན་གྱི་འགོ་དཔོན་གྱི་ཁ་ཐུག་ལས་ དེ་ཚུ་ངེས་བདེན་ཨིནམ་དང་ དར་དཀར་དཔལ་ལ་ ལམ་རྒྱ་གྲམ (ཟི་རོ་) ལུ་སྣུམ་འཁོར་འཐོན་འཛུལ་ས་སྒོ་མེདཔ་ལས་ ཐུག་རྐྱེན་འབྱུང་ནིའི་ཉེན་ཁ་ཡོད་པའི་སྐོར་སྙན་ཞུ་འབད་ཡི། འདི་ལུ་ རྫོང་ཁག་བཟོ་རིག་འགོ་དཔོན་གྱིས་ བཱསི་གི་འཐོན་འཛུལ་གྱི་ས་སྒོ་འདི་ དར་དཀར་དཔལ་ལའི་ཁྲོམ་གྱི་འཆར་གཞི་ནང་ཚུད་ཡོདཔ་ལས་ འདི་ཚུ་ཁྲོམ་གྱི་གནང་བ་གནང་བའི་རྗེས་སུ་ གོང་འཁོད་དཀའ་ངལ་ཚུ་སེལ་ནི་ཨིན་པའི་གསལ་ཞུ་འབད་ཡི། དེ་ལུ་ འཐུས་མི་ཡོངས་ཀྱི་ཁ་ཐུག་ལས་ འཐུདཔ་སྦེ་ གྲོས་འཆམ་བྱུང་ཡི།  |
| ༡༣༽ | འབྲུག་གི་ཉེས་འགལ་ཁྲིམས་དང་འབྲེལ་བའི་གོ་བ་བརྡ་སྤྲོད། | ཁྲིམས་སྲུང་བཀོད་ཁྱབ་འགོ་དཔོན་གྱི་ཁ་ཐུག་ལས་ ཁྲིམས་སྲུང་འགག་པ་ལུ་ མི་སེར་གི་ཁ་ཐུག་ལས་རྒྱབ་སྐྱོར་འབད་དགོ་པའི་སྐོར་ཚོགས་དམང་ལུ་གསལ་ཞུ་ཕུལ་ཡི། དེ་མ་ཚད་ ཁྲིམས་སྲུང་འགག་པ་ཚུ་ལུ་ ས་སྒོ་ཚུ་ནང་ བྱ་སྟབས་མ་བདེཝ་འཐོན་པའི་སྐབས་ རྒེད་འོག་བདག་སྐྱོང་དང་མི་སེར་གྱི་རྒྱབ་སྐྱོར་འབད་དགོཔ་དང་ ད་རེས་ནངས་པ་ སྨྱོ་རྫས་ལག་ལེན་འཐབ་མི་མང་སུ་འཐོན་དོ་ཡོདཔ་ལས་ གཡུས་ཁར་ལས་ཕར་སྨྱོ་རྫས་ཀྱི་རྩྭ་ཚུ་ འབལ་གཏང་དགོ་པའི་སྐོར་དང དེ་ལས་ ཁྲོམ་ཁར་ལས་ཕར་ ལམ་འགྲུལ་ཉེན་སྲུང་དང་སྐྱེལ་འདྲེན་དབང་འཛིན་གྱི་ལམ་ལུགས་དང་འཁྲིལ་ཁྲིམས་སྲུང་འགག་པ་ལུ་རྒྱབ་སྐྱོར་བྱིན་དགོ་པའི་སྐོར་གསལ་ཞུ་འབད་ཡི། དེ་ལས་ འབྲུག་གི་ཉེས་འགལ་ཁྲིམས་དེབ་ནང་འཁོད་ཡོད་མི་ཚུ་ ཁྲིམས་ཀྱི་གནས་རིམ་དང་འཁྲིལ་ཕོག་པའི་སྐོར་དང་ ཁྲིམས་འགལ་གི་ལཱ་ཚུ་ག་ཅི་རང་ཨིན་ནའི་སྐོར་གསལ་ཞུ་འབད་ཡི། དེ་ལས་ ་ཁག་ཆེ་བའི་གནད་དོན་ མིང་རྟགས་རྫུས་མ་བཟོ་སྟེ་ གཡོ་སྒྱུའི་ལཱ་འབད་ནི་དང་ ཡིག་ཚང་གི་བྱ་སྤྱོད་ངན་པ་ རྒེད་འོག་དང་གཡུས་ཁ་ཕར་ མི་ལམ་དང་ཆུ་ལམ་ཁྲིམས་འགལ་གྱི་སྐོར་དང་ གཡུས་ཁར་ལས་ཕར་ཤ་བདའ་ནི་ཚུ་ཁྲིམས་འགལ་ཨིན་པའི་སྐོར་གོ་བརྡ་སྤྲོད་ཡི།དེ་ལུ འཐུས་མི་ཡོངས་ཀྱིས་ མི་སེར་ལུ་གོ་བརྡ་སྤྲོད་དེ དེ་བཟུམ་ལག་ལེན་འཐབས་ནི་འབད་གྲོས་འཆམ་བྱུང་ཡི། |
| ༡༤༽ | གསོ་བའི་ཞབས་ཏོག་ultrasoundདང་endoscopyདགོ་པའི་སྐོར། | འཁྱིལ་པའི་ས་རྒེད་འོོག་གི་ཁ་ཐུག་ལས་ སྨན་ཁང་ནང་ (ultrasound)དང་(endoscopy)མི་སེར་ལུ་མཐུན་རྐྱེན་ཞབས་ཏོག་གནང་དགོ་པའི་ཞུ་བ་ཕུལ་མི་ལུ་ གསོ་བའི་འགོ་དཔོན་གྱི་ཁ་ཐུག་ལས་ འཁྱིལ་པའི་ས་རྒེད་འོག་གི་སྨན་ཁང་འདི་ གནས་རིམ་༢པ་ཨིནམ་ལས་ འཕྲུལ་ཆས་འདི་ཐོབ་ནིའི་ལམ་ལུགས་མེདཔ་དང་ འཆར་གཞི་ནང་ཡང་མ་ཚུདཔ་ལས་ མཐུན་རྐྱེན་ཚུ དར་དཀར་རྫོང་དང་དར་དཀར་དཔལ་ལ་དང་ ལྷ་མོའི་རྫིང་ཁ་སྨན་ཁང་གིས་ཕུལ་ནི་ཨིན་པའི་སྐོར་གསལ་ཞུ་ཕུལ་ཡི། དེ་ལུ་ འཐུས་མི་ཡོངས་ལས་ དར་དཀར་ན་དང་དར་དཀར་དཔལ་ལ་ དེ་ལས་ལྷ་མོའི་རྫིང་ཁ་གསུམ་ནང་ འཕྲུལ་ཆས་ཀྱི་མཐུན་རྐྱེན་ཚུ་ རྫོང་ཁག་བདག་སྐྱོང་གི་ཁ་ཐུག་ལས་ འཕྲལ་མགྱོགས་བཙུགས་ཏེ་ཞབས་ཏོག་ཕུལ་དགོ་པའི་གྲོས་འཆམ་བྱུང་ཡི། |
| ༡༥༽ | འཆར་གཞི་དང་འབྲེལ་བའི་སྐོར། | འཁྱིལ་བའི་ས་རྒེད་འོག་གི་ཁ་ཐུག་ལས་ རྫོང་ཁག་བདག་སྐྱོང་གིས་ རྒེད་འོག་ནང་ལས་ཕར་ འཆར་གཞིའི་ལས་སྣ་ག་ཅི་བཟུམ་འབད་དགོཔ་འཐོན་རུང་ རིན་བསྡུར་འབད་བའི་སྐབས་ རྒེད་འོག་འགོ་འཁིདཔ་ཚུ་ འཐུས་མི་སྦེ་བཅའ་མར་གཏོགས་དགོ་པའི་སྐོར་ཞུ་བ་ཕུལ་བའི་སྐབས་ འཆར་གཞི་འགོ་དཔོན་གྱི་ཁ་ཐུག་ལས་ རྒེད་འོག་ནང་ཕར་ ལས་སྣ་ཚུ་འགོ་འདྲེན་འཐབ་པའི་ རྒེད་འོག་བདག་སྐྱོང་ཡང་འབྲེལ་གཏོགས་འབད་བཞིན་པ་ཡོདཔ་དང་ ད་ལས་ཕར་ཡང་ བཅའ་མར་གཏོགས་ཏེ་ མཉམ་འབྲེལ་ཐོག་ལཱ་འབད་དགོ་པའི་གྲོས་འཆམ་བྱུང་ཡི། རིན་བསྡུར་གྱི་ལམ་ལུགས་ཀྱི་ཐད་ མཁོ་སྒྲུབ་འགོ་དཔོན་གྱི་ཁ་ཐུག་ལས་ e-GP ལམ་ལུགས་ཀྱི་སྟབས་མ་བདེཝ་བའི་སྐོར་ གསལ་ཞུ་ཕུལ་ཡི། |
| ༡༦༽ | འཐུང་ཆུའི་སྐོར། | འཁྱིལ་པའི་ས་རྒེད་འོག་གི་ཁ་ཐུག་ལས་ བཟང་སྐྱོང་ཁག་འབགཔ་གི་ རྒེད་འོག་གི་དོམ་ཆུ་འཐུང་སར་ཚུན་གྱི་སོ་ནམ་ཞིང་ལམ་ ཉམས་བཅོས་འབད་བའི་སྐབས་ རྒེད་འོག་རྒྱ་བསྐྱེད་ཡིག་ཚང་གི་ ཆུ་དུང་ཚུ་མེདཔ་གཏང་ཡོདཔ་ལས་ ཉམས་བཅོས་འབད་དགོ་པའི་སྐོར་ཞུ་བའི་སྐབས་ བཟོ་རིག་འགོ་དཔོན་གྱི་ འདི་ལུ་མ་དངུལ་ཐེབས་མེད་པའི་སྐོར་གསལ་ཞུ་འབ་ད་ཡི། འདི་ལུ་ འཐུས་མི་ཡོངས་ལས་ རྒེད་འོག་བདག་སྐྱོང་དང་བཟོ་རིག་འདོ་དཔོན་ སྒོ་ནོར་དང་སོ་ནམ་སྡེ་ཚན་ དེ་ལས་ འཆར་གཞི་འགོ་དཔོན་མཉམ་འབྲེལ་གྱི་ཐོག་ལས་ གསུང་གྲོས་གནང་སྟེ་དཀའ་ངལ་སེལ་དགོ་པའི་ གྲོས་འཆམ་བྱུང་ཡི། |
| ༡༧༽ | མི་སྡེ་ཁག་འབགཔ་གི་བྱ་སྒོའི་ལམ་ལུགས་གཅིག་མཚུང་བཟོ་དགོ་པའི་སྐོར། | མཁོ་སྒྲུབ་འགོ་དཔོན་གྱི་ཁ་ཐུག་ལས་ མི་སྡེ་ཁག་འབགཔ་ཟེརབའི་གོ་དོན་དང་ མ་དངུལ་གྱི་ཚད་གཞི་ མི་སྡེ་ཁག་འབགཔ་ལུ་སྤྲོད་དགོཔ་གནད་དོན་ དེ་ལས་ ལས་སྣ་ཚུ་ཤུལ་མ་ཉམས་བཅོས་ཁོང་ར་གིས་འབད་དགོ་པའི་རིགས་རྐྱངམ་ཅིག་སྤྲོད་དགོཔ་དང་ འཐུས་མི་ག་དང་ག་ར་དགོཔ་ཨིན་ནའི་སྐོར་ལས་གསལ་ཞུ་ཕུལ་ཡི། ད་ལས་ཕར་ འཐུས་མི་ཡོངས་ལས་ བྱ་སྟབས་མ་བདེཝ་རེ་འཐོན་ཚེ་ མཁོ་སྒྲུབ་འགོ་དཔོན་དང་མཉམ་འབྲེལ་འབད་དེ་ལཱ་འབད་ནི་དང་ གསལ་ཞུ་ཕུལ་མིའི་བྱ་སྒོའི་ལམ་ལུགས་དང་འཁྲིལ་ལཱ་འབད་དགོ་པའི་གྲོས་འཆམ་བྱུང་ཡི།  |
| ༡༨༽ | རྒེད་འོག་ཚོགས་འདུ་དང་རྒེད་འོག་རིན་བསྡུར་ཚོགས་ཆུང་གི་འགན་ཁུར་དང་འགན་ཁྲིའི་སྐོར། | མཁོ་སྒྲུབ་འགོ་དཔོན་གྱི་ཁ་ཐུག་ལས་ རྒེད་འོག་ཚོགས་སྡེ་དང་ རྒེད་འོག་རིན་བསྡུར་ཚོགས་ཆུང་གི་འགན་ཁུར་དང་འགན་ཁྲིའི་སྐོར་གསལ་ཞུ་དེ་ རྒེད་འོག་ཚོགས་སྡེ་གི་འགན་ཁུར་ག་ཅི་རང་ཨིན་ན་དང་ རྒེད་འོག་རིན་བསྡུར་ཚོགས་ཆུང་གི་འགན་ཁུར་དང་འགན་ཁྲི་གཉིས་ཀྱི་ཁྱད་པར་ཚུ་གསལ་ཞུ་འབདཝ་ལས་ ད་ལས་ཕར་ རྒེད་འོག་བདག་སྐྱོང་གི་ཁ་ཐུག་ལས་ ལམ་ལུགས་དང་འཁྲིལ་འབད་ནི་ཨིན་པའི་གྲོས་འཆམ་བྱུང་ཡི།  |
| ༡༩༽ | ཀོ་རོ་ན་ནད་འབུབ་ཀྱི་གོ་བ་བརྡ་སྤྲོད། | གསོ་བའི་འགོ་དཔོན་གྱི་ཁ་ཐུག་ལས་ ཀོ་རོ་ན་ནད་འབུབ་གྱི་རྒྱལ་སྤྱི་གནས་སྟངས་དང་ ལྷག་པར་དུ་ འབྲུག་རྒྱལ་ཁབ་ནང་ཀོ་རོ་ནའི་གནས་སྟངས་དང་ དེའི་བཀག་ཐབས་ཀྱི་དོན་ལུ་ གསོ་བའི་ཁ་ཐུག་ལས་ ལས་རིམ་ཚུ་ག་དེ་སྦེ་རང་ཡོད་གའི་སྐོར་གསལ་ཞུ་ཕུལ་ཡི། དེ་ལས་ ཀོ་རོ་ན་ནད་འབུབ་འདི་ག་དེ་སྦེ་ ཐོབ་ཨིན་ན་དང་ འདི་བཀག་ཐབས་ཀྱི་དོན་ལུ་ ག་ཅི་རང་འབད་དགོཔ་ཨིན་ནའི་གོ་བ་བརྡ་སྤྲོད་དང་ རྫོང་ཁག་གི་ཁ་ཐུག་ལས་ ནད་གཞི་འདི་ག་དེ་སྦེ་འཛིན་སྐྱོང་འབད་ནི་ཨིན་ན་ལཱ་གི་བགོ་བཀྲམ་ཚུ་ཡང་འབད་ཡོད་པའི་གསལ་ཞུ་ཕུལ་ཡི། དེ་ལས་ དྲགོས་རྫོང་བདག་མཆོག་གིས་ ཀོ་རོ་ན་ནད་འབུབ་ཀྱི་སྐོར་ལས་ ལྷན་ཐབས་སྦེ་ བཀག་ཐབས་ཀྱི་དོན་ལུ་ ག་ཅི་རང་འབད་དགོཔ་ཨིན་ནའི་བཀའ་སློབ་གནང་ཡོདཔ་དང་ དེ་ལས་ རྒེད་འོག་འགོ་འཁྲིདཔ་ཀྱི་ཁ་ཐུག་ལས་ རྒེད་འོག་ནང་ལས་ཕར་ ནད་གཞི་གི་སྐོར་ལས་ གོ་བ་བརྡ་སྤྲོད་འབད་དགོ་པའི་བཀའ་གནང་ཡོདཔ་དང་ ད་རུང་ ཉེན་ཚབས་ཆེ་བའི་གནས་སྟངས་འདི་བཟུམ་ནང་ གཅིག་མཐུན་དང་གཅིག་སྒྲིལ་གྱི་ཐོག་ལས་ ལཱ་འབད་དགོ་པའི་བཀའ་སློབ་གནང་ཡི། |
| ༢༠༽ | དར་དཀར་དཔལ་ལ་ནགས་ཚལ་ལས་སྡེ་གི་ ནགས་ཚལ་གྱི་ ཁྲིམས་ལུགས་ཀྱི་སྐོར་གསལ་ཞུ།  | དར་དཀར་དཔལ་ལ་ ནགས་ཚལ་གཙོ་འཛིན་འགོ་དཔོན་གྱིས་ཁ་ཐུག་ལས་ ནགས་ཚལ་དང་རང་བཞིན་སྲུང་སྐྱོབ་ཀྱི་བཅའ་ཡིག་དང་སྒྲིག་གཞི་ངོ་སྤྲོད་གྱི་སྐོར་གསལ་ཞུ་ཕུལ་ཡི། ད་རུང་ དར་དཀར་ན་ལུ་ གླིང་འཛིན་ཚུ་ག་ཏེ་ལུ་ར་ཡོད་ག་དང་ ལས་འགུལ་དང་འཁྲིལ་ ཉོགས་མེད་ཡི་གུ་ཚུ་དགོ་པའི་སྐོར་དང་ ནགས་ཚལ་ལས་བརྟེན་པའི་བཟོ་གྲྭ་འཕྲུལ་ཁང་ཚུ་ལུ་ཡང་ ཉོགས་མེད་ཡི་གུ་དགོཔ་དང་མ་དགོ་པའི་སྐོར། དེ་ལས་ བཟོ་བསྐྲུན་དང་འབྲེལ་བའི་ལཱ་ཚུ་འབད་ཚར་བའི་ཤུལ་ལུ་ རྒེད་འོག་བདག་སྐྱོང་གི་ཁ་ཐུག་ལས་ སྙན་ཞུ་ཕུལ་དགོཔ་དང་ ནགས་ཚལ་དང་རང་བཞིན་ཉམས་སྲུང་གི་བཅའ་ཡིག་དང་སྒྲིག་གཞི་༢༠༢༠ཅན་མའི་ གོ་བརྡ་ཚུ་རྒེད་འོག་ནང་ལས་ཕར་ སྤེལ་དགོ་པའི་ཞུ་བ་དང་འཁྲིལ་ འཐུས་མི་ཡོངས་ལས་ དེ་བཞིན་ལག་ལེན་འཐབ་དགོཔ་དང་ རངསོའི་རྒེད་འོག་ནང་ཡོད་པའི་ ནགས་ཚལ་འགོ་དཔོན་ཚུ་དང་འབྲེལ་བ་འཐབ་དགོ་པའི་གྲོས་འཆམ་བྱུང་ཡི། |
| ༢༡༽ | རི་དྭགས་སེམས་ཅན་གྱི་སྟབས་མ་བདེ་བའི་སྐོར། | དེ་ལས་ དྲགོས་རྫོང་བདག་མཆོག་གིས་ ལམ་བདའ་སྟེ་ རི་དྭགས་སེམས་ཅན་གྱི་སྟབས་མ་བདེ་བའི་གནས་སྟངས་ཡང་ལེ་ཤ་ཡོད་པའི་སྐོར་གསུང་གནངམ་ལས་ ལམ་སེལ་ལས་ཁུངས་དེ་ལས་ལམ་འགྲུལ་ཉེན་སྲུང་དང་སྐྱེལ་འདྲེན་དབང་འཛིན་ རྒེད་འོག་གི་རྒཔོ་ཚུ་མཉམ་འབྲེལ་འབད་དེ་ རི་དྭགས་སེམས་ཅན་དང་འབྲེལ་བ་ཡོད་སའི་ས་སྒོ་ནང་ ལྟོ་བྱིན་ནི་ཚུ་མི་བཏུབ་ཟེར་བའི་བརྡ་སྦྱང་བཟོ་དགོཔ་དང་ རྒེད་འོག་གི་ཁ་ཐུག་ལས་ མི་སེར་ཚུ་ལུ་གོ་བརྡ་ཚུ་བསྤྲོད་དགོཔ་འབད་གྲོས་འཆམ་འབྱུང་ཡི། |
| ༢༢༽ | རྫོང་ཁག་ཞབས་ཁྲབ་ཀྱི་སྐོར། | ཚེས་བཅུའི་སྐབས་ཀྱི་ རྫོངཁག་ཞབས་ཁྲ་རྐྱབ་མིའི་ཐད་ལུ་ དུས་ཅི་ལས་ རྒེད་འོག་རེ་ལས་ ཞབསཁྲ་རྐྱབ་མི་བུམོ་ གཉིས་གཉིས་རེ་ རྫོང་ཁག་དང་རྒེད་འོག་གིསགདམ་འཐུ་འབད་དེ་ མི་གྲངས་༢༢ བཙག་འཐུ་འབད་ནི་ཨིན་པའི་གྲོས་འཆམ་བྱུང་ཡི། |
| ༢༣༽ | རྒེད་འོག་ཚུ་ནང་ཆོས་དང་འབྲེལབའི་ལས་རིམ་ཚུ་ཚུལ་མཐུན་གྱི་ཐོག་ལས་འབད་དགོ་པའི་སྐོར། | ལས་རིམ་ག་ཅི་རང་འགོ་འདྲེན་འཐབ་རུང་ ཞུ་བ་ཚུ་ཕྲང་སྟེ་རྫོང་ཁག་བདག་སྐྱོང་ལུ་མེན་པར་ རྒེད་འོག་བདག་སྐྱོང་གིས་ལྟ་རྟོག་འབད་དེ་ རྒེད་འོག་ལས་བརྒྱུད་དེ་འོང་དགོཔ་དང་ རྒེད་འོག་ནང་ལས་ཕར་ མི་སྤུངས་འཛོམས་ཀྱི་ལས་རིམ་ཚུ་ག་ཅི་རང་འགོ་འདྲེན་འཐབ་རུང་ འབྲུག་རྒྱལ་ཁབ་ཀྱི་ལམ་ལུགས་སྲོལ་དང་འཁྲིལ་འབད་དགོཔ་ཚུ་ཡང་ མི་དམང་སྤུང་འཛོམས་དང་འབྲེལ་བའི་ལས་རིམ་ག་ཅི་རང་ཨིན་རུང་ རྒྱལ་ཡོངས་གྱོན་ཆས་ཀྱི་ཐོོག་ལུ་ལག་ལེན་འཐབ་དགོཔ་དང་ དུར་ཁྲོད་ཚུ་ཡང་ཚུལ་བཞིན་ལག་ལེན་འཐབ་དགོ་པའི་སྐོར་གོ་བ་བརྡ་སྤྲོད་འབད་ཡོདཔ་ལས་ ད་ལས་ཕར་ དེ་བཞིན་འབད་ནི་དང་ རྒེད་འོག་བདག་སྐྱོང་གིས་རང་སོའི་རྒེད་འོག་ནང་གོ་བརྡ་དང་ལྟ་རྟོག་འབད་དགོ་པའི་གྲོས་འཆམ་བྱུང་ཡི་།  |
| ༢༤༽ | དར་དཀར་དཔལ་ལའི་ཚེས་བཅུའི་ངལ་གསོའི་སྐོར། | བཙན་མདའ་སྒང་རྒཔོ་གི་ཞུ་མི་ནང་ལུ་ དར་དཀར་དཔལ་ལ་དང་ལྷ་མོའི་རྫིང་ཁ་ཚེས་བཅུའི་ངལ་གསོ་ཉིན་གྲངས་༣གནང་སྲོལ་ཡོད་མི་འདི་ བར་སྐབས་ཅིག་ལས་ རྒེད་འོག་བདག་སྐྱོང་རྐྱངམ་ཅིག་ ངལ་གསོ་ཐོབ་ལས་ ལུངས་ཕྱོགས་ཡིག་ཚང་དང་ལས་སྡེ་ཚུ་ངལ་གསོ་མ་ཐོབ་ལས་བརྟེན་ བཅའ་མར་མ་གཏོགས་པའི་དཀའ་ངལ་བྱུང་ཡོདཔ་ལས་ ངལ་གསོ་དགོ་པའི་སྐོར་ཞུ་བ་ཕུལ་བའི་སྐབས་ དྲགོས་རྫོང་བདག་མཆོག་གིས་ ལས་སྡེ་དང་ལུང་ཕྱོགས་ཡིག་ཚུ་ལུ་ངལ་གསོའི་གནང་བ་སྤྲོད་ནི་འདི་ རྫོང་ཁག་བདག་སྐྱོང་ལུ་དབང་ཚད་མེད་པའི་སྐོར་གསུངས་གནང་ཡི། འདི་ལུ་འཐུས་མི་ཡོངས་ལས་ རང་སོའི་ལམ་ལུགས་སྲོལ་མི་ཉམས་གོང་འཕེལ་དང་ཉམས་པ་སོར་ཆུད་གཏང་དགོ་པའི་འགན་ཁུར་ཕོགཔ་ལས་བརྟེན་ འདི་ལུ་ ས་གནས་ས་སྒོ་ནང་ གཅིག་མཚུངས་སྦེ་ ངལ་གསོ་གནང་དགོ་པའི་ ཞུ་བ་ནང་སྲིད་ལྷན་ཁག་ལུ་སྙན་ཞུ་ཕུལ་ནི་འབད་གྲོས་འཆམ་བྱུང་ཡི། |
| ༢༥༽ | དར་དཀར་ནའི་ཚེས་བཅུའི་ལམ་སྲོལ་སྐོར། | འཁྱིལ་པའི་ས་རྒཔོ་གིས་ དར་དཀར་ནའི་ཚེས་བཅུའི་སྐབས་ སྔར་སྲོལ་ལྟར་དྲགོས་དང་བླམ་ཆིབས་རྟ་གུར་བྱོན་དགོ་པའི་ཞུ་བ་དང་ བཞུགས་གྲལ་མེད་པའི་སྐོར་དང་ རྫོང་སེལ་གྱི་སྐོར་གྱི་སྐོར་ཞུ་བའི་སྐབས་ ཆིབས་རྟ་གི་སྐོར་ རྒྱལ་ཁབ་ཀྱི་ལམ་ལུགས་སྲོལ་བསྒྱུར་བ་དང་ དུས་ཀྱི་འཕོ་འགྱུར་དང་འཁྲིལ་ འདི་འོས་འབབ་མེད་པའི་གསུང་གྲོས་གནང་ཐོག་བཞག་ཡོད་པའི་གྲོས་འཆམ་དང་ བཞུགས་གྲལ་ཡང་གྲྭ་ཚང་དང་གྲོས་བསྟུན་འབད་ཐོག་ལས་ལེགས་བཅོས་འབད་ཡོདཔ་པའི་སྐོར་གསུང་གྲོས་འབྱུང་ཡི། དེ་ལས་ རྫོང་སེལ་ཡང་འབད་དང་འབད་བཞིན་པ་ཡོདཔ་ལས་ འདི་ཚུ་མི་ཉམས་གོང་འཕེལ་གཏང་དགོ་པའི་གྲོས་འཆམ་འབྱུང་ཡོདཔ་དང་ གྲྭ་ཚང་གི་ཁྲུས་བྱོན་སའི་ལམ་དང་མཆོད་རྟེན་རྐང་གཉིསམ་འདི་ཡང་ཉམས་གསོ་ཞུ་ནིའི་གྲོས་འཆམ་བྱུང་ཡོད།  |
| ༢༦༽ | སྤྱིར་བཏང་ཉུང་མཐའི་གཞི་རྟེན་མཁོ་ཆས་ཀྱི་སྐོར། | ཀརྨ་གླིང་རྒེད་འོག་གི་ཉུང་མཐའི་གཞི་རྟེན་མཁོ་ཆས་ ལས་སྣ་སོ་ནམ་ཞིང་ལམ་བཟོ་བསྐྲུན་འབད་ནི་ ཡོད་མི་འདི་ དུས་ཅི་འཆར་ལོ་ནང་མ་ཚུདཔ་དང་ རྡོ་རོ་ན་རྒེད་འོག་དང་བཀྲིས་སྡིངས་རྒེད་འོག་གི་གི་ཁ་ཐུག་ལས་ཡང་ མ་དངུལ་མ་ཚུད་པའི་སྐོར་ཞུ་བའི་ལན་ལུ་ འཆར་གཞི་འགོ་དཔོན་གྱི་ཁ་ཐུག་ལས་ ཉུང་མཐའི་མཐུན་རྐྱེན་མཁོ་ཆས་ལམ་སྟོན་གསལ་ཞུ་འབད་དེ་ རྒེད་འོག་གསུམ་དང་འཆར་གཞི་འགོ་དཔོན་མཉམ་འབྲེལ་ཐོག་ དཀའ་ངལ་འདི་སེལ་ནི་ཨིན་པའི་གྲོས་འཆམ་བྱུང་ཡི།  |
| ༢༧༽ | བརྩེ་བཟའ་རྒེད་འོག་ཀ་རི་ལུངམ་ཞིང་ཆུའི་སྐོར། | བརྩེ་བཟང་རྒེད་འོག་གི་འཐུས་མི་གིས་ ཀ་རི་ལུངམ་ ཞིང་ཆུའི་ལས་སྣ་ ༢༠༡༧-༢༠༡༨ནང་གཙོ་རིམ་སྒྲིག་སྟེ་མཇུག་བསྡུ་ཡོད་རུང་ མི་སེར་ལུ་ཕན་མ་ཐོགསཔ་ལས་ རྒེད་འོག་གིས་རྩིས་ལེན་མ་ཚུགས་པའི་སྐོར་ ཚོགས་དམང་ལུ་ཞུ་གནང་ཡི། འདི་ལུ་ བཟོ་རིག་འགོ་དཔོན་གྱིས་ སྙན་ཞུ་འབད་མི་ནང་ བྱ་སྟབས་མ་བདེ་བའི་ལས་སྣ་འདི་ བཟོ་རིག་འགོ་དཔོན་གྱིས་འགོ་འདྲེན་ཐོག་ལས་ ཆུ་དུང་ཚུ་མཁོ་སྒྲུབ་འབད་དེ་ ལས་བྱེདཔ་ཚུ་འཁྱིད་ ཆུ་ས་སྒོ་ནང་བསྐྱེལ་བའི་སྐོར་ ཚོགས་དམང་ལུ་སྙན་ཞུ་ཕུལ་ཡི། དེ་ལས་ ལས་སྣ་འདི་ལེགས་བཅོས་འབད་བའི་རྗེས་སུ་རྫོང་ཁག་བདག་སྐྱོང་གིས་ རྒེད་འོག་བདག་སྐྱོང་དང་མི་སེར་ལུ་རྩིས་སྤྲོད་འབད་བའི་སྐབས་ མི་སེར་གྱི་ཁ་ཐུག་ལས་ ལེགས་བཅོས་ལེགས་ཤོམ་མ་འབདཝ་དང་ སྤུད་ཚད་ལེགས་ཤོམ་མེད་པའི་ཉོགས་བཤད་བཀོདཔ་ལས་བརྟེན་ རྩིས་སྤྲོད་ལེན་འབད་མ་ཚུགསཔ་ལས་ འཐུས་མི་ཡོངས་ལས་ རྒྱལ་གཞུང་རྩིས་ཞིབ་དབང་འཛིན་གྱིས་ཁ་ཐུག་ལས་ ལས་སྣ་འདི་ཞིབ་དཔྱད་མཐིལ་ཕྱིན་མཛད་དེ་ མི་སེར་དང་རྒེད་འོག་ལུ་ཕན་ཐོགས་ཚུགསཔ་བཟོ་ནིའི་དོན་ལུ་རྩིས་སྤྲོད་ལེན་འབད་གནང་དགོཔ་གི་ ཞུ་བ་ཕུལ་ནི་གྲོས་འཆམ་བྱུང་ཡི། |
| ༢༨༽ | རྫོང་ཁག་བདག་སྐྱོང་གིས་རྒེད་འོག་གི་ལམ་ཚུ་ རྒེད་འོག་བདག་སྐྱོང་ལུ་རྩིས་སྤྲོད་ཀྱི་ལས་རིམ། | རྫོང་ཁག་བདག་སྐྱོང་གིས་ རྒེད་འོག་གི་ལམ་ཚུ་ རྒེད་འོག་བདག་སྐྱོང་ལུ་ ཀི་ལོ་མི་ཀྲར་ཚུ་གསལ་ཞུ་འབད་ཐོག་ རྩིས་སྤྲོད་ཀྱི་མཚན་རྟགས་བཀོད་དེ་ མཇུག་བསྡུ་ཡོདཔ་ཨིན། |
| ༢༩༽ | སྨོན་ལམ་ཆེན་མོའི་ཚོགས་ཁང་གི་ལྡེབ་རིས་ཀྱི་སྐོར། | སྨོན་ལམ་ཆེན་མོའི་ལྡེབ་རིས་འདི་ འདས་པའི་ཚོགས་ཐེངས་༦པ་ནང་ལུ་ གསུང་གྲོས་ལེགས་ཤོམ་སྦེ་གནང་སྟེ་ རྒེད་འོག་ལས་མ་དངུལ་གྱི་རྒྱབ་སྐྱོར་ཞུ་ཐོག་འབད་ནི་ཨིན་རུང་ ད་ལྟོ་ཚུན་གྱི་བར་ན་ མ་དངུལ་ཡང་རྒེད་འོག་༢ཀྱི་རྐྱངམ་ཅིག་ཕུལ་ཡོདཔ་ལས་ ད་ལས་ཕར་ མ་དངུལ་འདི་ སྨོན་ལམཆེན་མོའི་ལྡབ་རིས་ཀྱི་རྩིས་ཁྲ་བཟོ་ནི་དང་ མ་དངུལ་ཡང་ སྤྱི་ཚེས་ ༢༠/༣/༢༠༢༠ གི་ནང་འཁོད་ཕུལ་དགོ་པའི་གྲོས་འཆམ་བྱུང་ཡི།་ ཚོགས་ཆུང་གི་འཐུས་མི་ཡང་ ཁྲི་འཛིན་འདི་བླམ་གི་མཛད་ནི་དང་ འཐུས་མི་ རྫོང་ཁག་བདག་སྐྱོང་གི་ཁ་ཐུག་ལས་ དྲགོས་རྫོང་རབ་ གྲྭ་ཚང་དྲུང་ཆེན་ དངུལ་རྩིས་འགོ་དཔོན་ སྲོལ་འཛིན་འགོ་དཔོན་ མཁོ་སྒྲུབ་འགོ་དཔོན་ དེ་ལས་ རྒེད་འོག་༡༡རྒཔོ་ཡོངས་འབད་ནི་ཨིན་པའི་གྲོས་འཆམ་བྱུང་ཡོདཔ་དང་ ལྡེབ་རིས་འདི་ཡང་ མཁོ་སྒྲུབ་ཀྱི་ལམ་ལུགས་ལྟར་དུ་ གསར་བཞེངས་འབད་ནི་ཨིན་པའི་གྲོས་འཆམ་བྱུང་ཡི། |

**མཇུག་བསྡུའི་གསུང་བཤད།**

ད་རེས་རྫོང་ཁག་ཚོགས་འདུ་ཐེངས་༧པ་འདི་ལེགས་ཤོམ་སྦེ་གྲོས་ཐག་བཅད་ཚུགས་མི་འདི་གཙོ་བོ་རང་དྲགོས་རྫོང་བདག་རྫོང་རབ་དེ་ལས་ལས་ཁུངས་ཁག་གི་འགོ་དཔོན་ཚུ་གི་རྒྱབ་སྐྱོར་ལས་བརྟེན་ཨིནམ་ལས་འཐུས་མི་ཡོངས་ནས་བཀྲིན་དགའ་ཚོར་ཡོད་ལུགས་ཚུ་ཞུ་གནང་ཡི་ཤུལ་ལས་རང་འབད་རུང་གཅིག་གིས་གཅིག་ལུ་རྒྱབ་སྐྱོར་མཛད་དེ་དཀའ་ངལ་གང་ཡང་མེད་པར་འཚོགས་ཚུགས་པའི་རེ་བ་བཅས་རྗེས་མའི་ཚོགས་འདུ་ནང་ལུ་འདི་ནང་འཛོམས་མི་ག་ར་ལུས་ལ་ན་ཚ་མེད་སེམས་ལ་སྡུག་བསྔལ་མེད་པར་ལོག་ཡང་ཡང་མཇལ་ཚུགས་པའི་sdརེ་བ་དང་བཀྲིས་སྨོན་ལམ་བཅས་མཇུག་བསྡུ་གནང་ཡི།